เอกสารแนบ 3

รายงานการกำกับดูแลกิจการของคณะกรรมการตรวจสอบ

ประจำปี 2551

เรียน ท่านผู้ถือหุ้นและคณะกรรมการ บริษัท เอ็ม ดี เอ็กซ์ จำกัด (มหาชน)

ตามที่คณะกรรมการบริษัท เอ็ม ดี เอ็กซ์ จำกัด (มหาชน) ได้แต่งตั้งกรรมการตรวจสอบ 3 ท่าน
ซึ่งเป็นกรรมการอิสระที่มีคุณสมบัติครบถ้วน
ตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทย ปัจจุบันคณะกรรมการตรวจสอบของบริษัทฯ ประกอบด้วย :-

  นายกมลศักดิ์ พันธุเสน เป็นประธานกรรมการตรวจสอบ

  นายสวาสดิ์ ปุ้ยพันธวงศ์ เป็นกรรมการตรวจสอบ

  นางพิมพิ์ใจ ศรีสวัสดิ์ เป็นกรรมการตรวจสอบ

  โดยมี นางสาวสุดา กิตติกรเจริญ เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่และความรับผิดชอบ
ตามขอบเขตที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ในรอบปี 2551
ได้จัดมีการประชุมคณะกรรมการตรวจสอบจำนวน 6 ครั้งและ ในปี 2552 จนถึงวันที่รายงานจำนวน
1 ครั้ง รวมทั้งสิ้น 7 ครั้ง โดยกรรมการตรวจสอบทุกท่าน เข้าร่วมประชุมครบถ้วนทุกครั้ง
และเป็นการประชุมร่วมกับผู้บริหาร ผู้สอบบัญชีและ ผู้ตรวจสอบภายในตามความเหมาะสม
ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2551 โดยได้สอบถามและรับฟัง
    คำชี้แจงจากผู้บริหารและผู้สอบบัญชี ในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล
    ซึ่งคณะกรรมการตรวจสอบมีความเห็นว่างบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสม และประสิทธิผลของระบบการควบคุมภายใน
    อันจะช่วยส่งเสริมให้การดำเนินงานของบริษัทฯ บรรลุตามเป้าหมายที่กำหนดไว้ ทั้งนี้
    ไม่พบจุดอ่อนหรือข้อบกพร่องที่เป็นสาระสำคัญ มีการดูแลรักษาทรัพย์สินที่เหมาะสม
    และมีการเปิดเผยข้อมูลอย่างถูกต้อง ครบถ้วนและเชื่อถือได้
    นอกจากนี้ได้ประเมินระบบการควบคุมภายในตามแนวทาง
    ที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
    โดยคณะกรรมการตรวจสอบมีความเห็นว่า บริษัทฯระบบการควบคุมภายในที่ดีและ
    มีระบบการติดตามควบคุมดูแลการดำเนินงานอย่างเพียงพอ เหมาะสม และมีประสิทธิผล

3.  สอบทานการตรวจสอบภายใน โดยได้พิจารณาภารกิจ ขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง
    และงบประมาณของหน่วยงานตรวจสอบภายใน
    อีกทั้งได้พิจารณาทบทวนและอนุมัติการแก้ไขกฏบัตรงานตรวจสอบภายในให้เหมาะสม ทันสมัย
    และสอดคล้องกับคู่มือแนวการตรวจสอบภายในของตลาดหลักทรัพย์แห่งประเทศไทย
    และได้อนุมัติแผนการตรวจสอบประจำปี ที่จัดทำขึ้นตามความเสี่ยงระดับองค์กร
    ซึ่งคณะกรรมการตรวจสอบมีความเห็นว่า บริษัท ฯ มีระบบการตรวจสอบภายใน ที่เพียงพอ
    เหมาะสม และมีประสิทธิผล
    รวมทั้งมีการพัฒนาคุณภาพการตรวจสอบทั้งในด้านบุคลากรและการปฏิบัติงานตรวจสอบให้เป็นไปตามมาตรฐานสากลอย่างต่อเนื่อง

4.  สอบทานการปฏิบัติตามกฏหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย กฏหมายที่เกี่ยวข้องกับธุรกิจของบริษัทฯ รวมถึง
    การปฏิบัติตามข้อกำหนดของบริษัทฯ และข้อผูกพันที่บริษัทฯ มีไว้กับบุคคลภายนอก
    ซึ่งคณะกรรมการตรวจสอบมีความเห็นว่า ไม่พบประเด็นที่เป็นสาระสำคัญในเรื่องการ
    ไม่ปฏิบัติตามกฏหมาย ข้อกำหนด และข้อผูกพันที่บริษัทฯ มีไว้กับบุคคลภายนอก

5.  สอบทานการบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั้งบริษัทฯ
    โดยได้พิจารณานโยบาย ปัจจัยความเสี่ยง และแนวทางการบริหารความเสี่ยง
    ซึ่งคณะกรรมการตรวจสอบมีความเห็นว่า บริษัทฯ
    มีระบบการบริหารความเสี่ยงที่มีประสิทธิภาพและประสิทธิผล

6.  สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
    รวมถึงการเปิดเผยข้อมูลของรายการดังกล่าว
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

7.  พิจารณาคัดเลือก เสนอแต่งตั้ง และเสนอค่าตอบแทนของผู้สอบบัญชี ประจำปี 2552
    โดยนำเสนอต่อคณะกรรมการบริษัทฯ เพื่อขออนุมัติจากที่ประชุมผู้ถือหุ้นประจำปี 2552
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระของผู้สอบบัญชี
    และความเหมาะสมของค่าตอบแทนแล้ว เห็นควรเสนอแต่งตั้ง

  นายสมชาย คุรุจิตโกศล ผู้สอบบัญชีรับอนุญาต เลขทะเบียน 3277

  นางสาววรรญา พุทธเสถียร ผู้สอบบัญชีรับอนุญาต เลขทะเบียน 4387

  นายอำพล จำนงค์วัฒน์ ผู้สอบบัญชีรับอนุญาต เลขทะเบียน 4663

  นายนริศ เสาวลักษณ์สกุล ผู้สอบบัญชีรับอนุญาต เลขทะเบียน 5369

  แห่งบริษัท เอส. เค. แอคเคาน์แต้นท์ เซอร์วิสเซส จำกัด เป็นผู้สอบบัญชีประจำปี 2552
  พร้อมด้วยค่าตอบแทนเป็นจำนวนเงินรวม 990,000 บาท โดยคณะกรรมการตรวจสอบ
  มีความเห็นเกี่ยวกับการเสนอแต่งตั้งผู้สอบบัญชีดังกล่าวดังนี้

-   ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ ความสามารถในวิชาชีพ
    และให้ข้อเสนอแนะเกี่ยวกับระบบการควบคุมภายในและความเสี่ยงต่าง ๆ
    รวมทั้งมีความเป็นอิสระในการปฏิบัติงาน

-   ค่าตอบแทนที่เสนอมาเป็นอัตราที่เหมาะสม
    โดยได้เสนอค่าตอบแทนผู้สอบบัญชีเท่ากับค่าตอบแทนประจำปี 2551
    ทั้งนี้เนื่องจากปริมาณงานและรายการทางบัญชีของบริษัทฯ มีปริมาณเพิ่มขึ้นเพียงเล็กน้อย

-   มีการปฏิบัติที่สอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    ในเรื่องการกำหนดให้บริษัทจดทะเบียน
    ต้องจัดให้มีการหมุนเวียนผู้สอบบัญชีที่ลงลายมือชื่อรับรองงบการเงินทุก 5 รอบปีบัญชี
    ทั้งนี้หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2552 จะจัดเป็นปีที่ 5 ติดต่อกัน

-   ผู้สอบบัญชีไม่มีความสัมพันธ์ใด ๆ กับบริษัทฯ และบริษัทย่อย

ความเห็น / ข้อสังเกตจากการปฏิบัติหน้าที่

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฏบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ มีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายใน การตรวจสอบภายใน การบริหารความเสี่ยงที่เหมาะสม
มีประสิทธิภาพและประสิทธิผล มีการปฏิบัติตามกฏหมาย ข้อกำหนดและข้อผูกพันต่าง ๆ
มีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับ
ระบบการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้งการพัฒนาปรับปรุงระบบการปฏิบัติงานให้มีคุณภาพดีขึ้น
และเหมาะสมกับสภาพแวดล้อมทางธุรกิจอย่างต่อเนื่อง

  __________________

  ( นายกมลศักดิ์ พันธุเสน )

  ประธานกรรมการตรวจสอบ